香港政府農曆新年求籤活動

香港政府農曆新年求籤活動係指每年農曆年初二，香港政府派出一名官員或者公職人士代表香港，去沙田車公廟為香港來年運程求籤。嗰個人喺籤筒入面搖出一枝籤，再由廟內解籤師傅解釋籤文嘅意思。而車公廟所屬地區嘅沙田鄉事委員會喺嗰日亦會出席，為沙田求籤。

關於求籤代表 
啱啱呢個習慣開始嘅時候，係由布政司署政務科或民政事務局官員負責求籤，但2003年新上任嘅民政事務局局長何志平就為香港求得下籤，跟住香港就因沙士而百業蕭條，而政府推行香港基本法第23條立法同官員偷步買車避稅，更導致50多萬人參加2003年七一遊行，兩名問責制官員辭職。有人批評何志平本身係基督徒，根本就唔相信道教嘅車公，喺求籤前又無齋戒沐浴，求籤嘅時候重着住黑衫，所以求得下籤。2004年開始，就改由新界鄉議局主席負責求籤。

車公廟嘅籤筒有96支籤，上籤35支、中籤44支、下籤17支。除咗香港政府外，其他市民或民間團體都會為運程求籤。

求籤結果

2018年兩籤對調事件 
2018年，劉業強同沙田鄉事委員會副主席李志麒同時喺車公廟，分別為香港同沙田求籤，但宣布籤文嗰陣，雙方求到嘅籤懷疑被對調，導致司儀起初宣布劉業強為香港求得41號籤。司儀後來指劉求得嘅其實係21號籤。之後沙田鄉事委員會主席莫錦貴就話，就算錄影片段證實係調亂籤，事情亦係神明安排，唔會更正結果。劉業強就指，係車公神示將籤文調轉，認為應繼續以21號籤解讀香港運程。

儘管莫劉兩人咁講，有人懷疑41號籤先係真正求到嘅「香港」籤。有解籤專家說41號籤其實係中下籤，寓意香港來年有避無可避嘅厄運，所以比21號籤差。

為免再發生咁樣嘅情況，第二年嘅求籤活動入面大會特意安排兩名經生協助求籤，分兩次宣佈香港同沙田求到嘅籤。

問題

求籤者代表香港嘅資格 
有啲人認為，求籤者無資格代表香港。韓連山喺2018年2月就曾經撰文，質疑鄉議局、鄉事委員會嘅人，求嘅籤唔可以代表全香港人嘅運程，話好多香港人唔想被佢哋代表，唔係全民提名方式、一人一票選出嘅特首冇資格代表香港人。另外，時事評論員黃世澤喺2022年2月亦批評，香港主權移交後嘅非民選政府代表香港求籤，名不正言不順，只會繼續出衰籤。

被指抽起下籤造假 
有啲人就懷疑，為咗出嚟嘅結果唔會令人尷尬，所以會事先抽起啲下籤。其中，時事評論員黃世澤就批評，咁樣做係冒犯神靈造假。不過，鄉議局主席劉業強喺展示全部96支籤嘅相，嘗試說明下籤無事先被抽起。

香港文化